Document ID: 31985R2224

*****
ΚΑΝΟΝΙΣΜΟΣ (ΕΟΚ) αριθ. 2224/85 ΤΗΣ ΕΠΙΤΡΟΠΗΣ
της 2ας Αυγούστου 1985
που αναστέλλει την εφαρμογή του κανονισμού (ΕΟΚ) αριθ. 1844/77 περί χορηγήσεως δια δημοπρασίας ειδικής ενισχύσεως για το αποκορυφωμένο γάλα σε σκόνη που προορίζεται για τη διατροφή ζώων εκτός των νεαρών μόσχων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1298/85 (2), και ιδίως το άρθρο 10 παράγραφος 3,
Εκτιμώντας:
ότι το άρθρο 2α παράγραφος 4 του κανονισμού (ΕΟΚ) αριθ. 986/68 του Συμβουλίου της 15ης Ιουλίου 1968 περί θεσπίσεως των γενικών κανόνων σχετικά με τη χορήγηση ενισχύσεων για το αποκορυφωμένο γάλα και στο αποκορυφωμένο γάλα σε σκόνη που προορίζεται για τη διατροφή των ζώων (3), όπως τροποποιήθηκε τελευταία από τον κανονισμμό (ΕΟΚ) αριθ. 1304/85 (4), προβλέπει ότι μπορεί να ορισθεί μια ειδική ενίσχυση, ιδίως για το αποκορυφωμένο γάλα σε σκόνη που αναφέρεται στο άρθρο 2 παράγραφος 1 στοιχείο δ) του εν λόγω κανονισμού, εφόσον χρησιμοποιείται για τη διατροφή ζώων εκτός των νεαρών μόσχων· ότι, λόγω της κατάστασης της αγοράς του αποκορυφωμένου γάλακτος σε σκόνη, έγινε χρήση της δυνατότητας αυτής με την εφαρμογή του κανονισμού (ΕΟΚ) αριθ. 1844/77 (5), όπως τροποποιήθηκε τελευταία από τον κανονισμό (ΕΟΚ) αριθ. 3511/83 (6)·
ότι η δημιουργία ενός καθεστώτος ελέγχου της παραγωγής στον γαλακτοκομικό τομέα, με την εφαρμογή της συμπληρωματικής εισφοράς που προβλέπεται στο άρθρο 5γ του κανονισμού (ΕΟΚ) αριθ. 804/68, οδηγεί σε μία αισθητή βελτίωση της ανισορροπίας που διαπιστώθηκε στον τομέα· εξάλλου, το καθεστώς ειδικής ενίσχυσης που διέπεται από τον κανονισμό (ΕΟΚ) αριθ. 1844/77 συνεπάγεται υψηλό δημοσιονομικό κόστος· επομένως, πρέπει να ανασταλεί η εφαρμογή του κανονισμού (ΕΟΚ) αριθ. 1844/77·
ότι τα προβλεπόμενα στον παρόντα κανονισμό μέτρα είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αναστέλλεται η εφαρμογή του κανονισμού (ΕΟΚ) αριθ. 1844/77, με εξαίρεση τις διατάξεις που αφορούν τα δικαιώματα και τις υποχρεώσεις των των υπερθεματιστών των ειδικών δημοπρασιών που γίνονται πριν αρχίσει να ισχύει ο παρών κανονισμός.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Αυγούστου 1985.

Labels: 3
17
6